I. Mikloš, podpredseda vlády a minister financií SR: (2004-12-14):
Vláda Slovenskej republiky sa vo svojom Programovom vyhlásení zaviazala pripraviť podmienky pre postupné vytvorenie bezpečného a spravodlivého dôchodkového systému postaveného na troch pilieroch. Cieľom vlády preto je zásadnou reformou dôchodkového systému umožniť vyššie dôchodky, zaviesť súkromné vlastníctvo dôchodkových úspor budúcich sporiteľov a v konečnom dôsledku vytvoriť stabilný a dlhodobo udržateľný dôchodkový systém. Legislatívne aktivity ministerstva práce preto smerujú k zabezpečeniu uvedeného cieľa vlády a jej programového vyhlásenia. Nový dôchodkový systém znamená vytvorenie základného dvojpilierového systému s dobrovoľným tretím pilierom, čo je jeden z kľúčových reformných zámerov vlády. Účasť v novom dôchodkovom systéme je dobrovoľná pre všetkých, ktorí už majú nároky zo starého dôchodkového systému, povinný je nový systém len pre tých, ktorí sú mladší ako 16 rokov. Táto skutočnosť posilňuje princíp slobodného a individuálneho rozhodnutia pre občana. Ministerstvo práce vníma povinný vstup pre mladšie kategórie len ako stabilizačný faktor z pohľadu potreby nábehu nového, druhého piliera. Pre veľkú väčšiu občanov mladšej vekovej kategórie bude druhý pilier svojou povahou, prirodzene, atraktívnejší. Aj v iných krajinách je povinná účasť v reformovanom základnom systéme zavedená a dokonca v mnohých z nich v omnoho širšom meradle. Základný systém dôchodkového zabezpečenia tvorí verejný priebežný pilier a súkromný kapitalizačný pilier. Nároky z verejného piliera vyplývajú z platenia odvodov do Sociálnej poisťovne, ktorá by následne mala v dôchodkovom veku zabezpečovať pre občana penziu. V dôsledku nepriaznivého demografického vývoja však v celej Európe dochádza k parametrickým zmenám vo verejnom systéme a kladie sa dôraz na fondové zabezpečenie občana. Druhý, sporivý pilier preto znamená, že dôchodok občana bude závisieť od zhodnotenia jeho vkladov na osobnom účte, ktorý bude jeho osobným vlastníctvom. Je prirodzené, že systém nemôže garantovať výšku zhodnotenia, keďže ide o investície. Takáto garancia nie je použitá nikde vo svete. Vláda však v druhom pilieri garantuje stopercentnú ochranu vkladov pred porušením zákona. Je to najvyšší stupeň záruky, ktorý je bezprecedentný pri akýchkoľvek produktoch, ktoré pôsobia na domácom finančnom trhu. Zákon zároveň garantuje, že výnosy v danom dôchodkovom fonde nemôžu byť nižšie, než je priemerný interval v iných fondoch. Slovenský dôchodkový systém sa zároveň opiera o skúsenosť celosvetových finančných trhov, ktoré jasne dokumentujú, že zhodnocovanie prostredníctvom investovania je dlhodobo rastúce. Toto sú objektívne predpoklady, ktoré viedli vládu Slovenskej republiky k záveru, že druhý, kapitalizačný pilier je zásadnou odpoveďou na krízu dôchodkového systému na Slovensku, ale aj vo svete, a že systém, ktorý navrhlo a realizuje ministerstvo práce, má všetky predpoklady na to, aby dokázal zabezpečiť vyššie dôchodkové zabezpečenie pre občanov ako aj stabilitu a dlhodobú udržateľnosť systému. Vzhľadom na to, že dôchodková reforma znamená zásadnú zmenu v doterajšom fungovaní dôchodkového systému, je povinnosťou vlády voči občanom informovať o týchto zmenách. Edukačno-informačná kampaň ministerstva práce, sociálnych vecí a rodiny sa začala 4. októbra 2004...